**Η ΔΙΑΘΕΜΑΤΙΚΟΤΗΤΑ ΣΤΟ ΓΥΜΝΑΣΙΟ :**

**ΕΝΑ ΠΑΡΑΔΕΙΓΜΑ ΑΠΟ ΤΗ ΛΟΓΟΤΕΧΝΙΑ ΤΗΣ Β΄ ΤΑΞΗΣ**

Η σημερινή παρουσίαση στόχο έχει να πραγματευτεί ένα θέμα που απασχολεί τόσο το Π.Ι. , όσο και την εκπαιδευτική κοινότητα και , ιδιαίτερα, τον κλάδο μας : τη διαθεματικότητα.Κατ΄αρχάς με τον όρο αυτό εννοούμε ότι ένα μάθημα ή γνωστικό αντικείμενο δεν πρέπει να προσεγγίζεται μόνο με τον παραδοσιακό τρόπο διδασκαλίας, αλλά θα πρέπει να θεωρείται ως αποτέλεσμα πολλών επιμέρους επιστημονικών πεδίων.Οι νέοι όροι με τους οποίους ο εκπαιδευτικός πρέπει να εξοικειωθεί είναι :

* Διαθεματικότητα
* ΔΕΠΠΣ (Διαθεματικό Ενιαίο Πλαίσιο Προγραμμάτων Σπουδών )
* Σχέδιο Εργασίας ( μέθοδος project )

**ΙΣΤΟΡΙΚΗ ΑΝΑΦΟΡΑ ΣΤΗ ΔΙΑΘΕΜΑΤΙΚΟΤΗΤΑ :**

Σκόπιμο είναι ν΄ αναφερθούμε στην πορεία της μεθόδου αυτής και στην κριτική που έχει ασκηθεί.Ήδη από τα τέλη του 19ου αι. στην Αμερική ασκήθηκε συστηματική κριτική στη διδασκαλία ξεχωριστών γνωστικών αντικειμένων ( μαθημάτων ).Κύριος φορέας της κριτικής ήταν οι εκπρόσωποι της Εθνικής Εταιρείας των Ερβαρτιανών οι οποίοι πρότειναν τη συσχέτιση των ξεχωριστών μαθημάτων γύρω από τις « πολιτισμικές εποχές » ώστε ν΄ αντιστοιχεί η φοίτηση στο σχολείο με την ανάπτυξη του πολιτισμού.(1)

Στις αρχές του 20ου αι. το πρόβλημα της ενοποίησης του προγράμματος απασχόλησε τους εκπροσώπους του κινήματος της προοδευτικής εκπαίδευσης στην Αμερική και πάλι.Ο κύριος εκπρόσωπος του κινήματος Dewey έγραφε : « Δεν έχουμε μια σειρά από χωριστούς κόσμους, ένας από τους οποίους είναι μαθηματικός , άλλος φυσικός , άλλος ιστορικός κ.λ.π.Ζούμε σ΄ένα κόσμο όπου όλες οι πλευρές συνδέονται.Όλες οι σπουδές προέρχονται από σχέσεις του ενός μεγάλου κοινού κόσμου και καθώς το παιδί ζει σε μεταβαλλόμενη αλλά συγκεκριμένη κι ενεργητική σχέση με αυτό τον κοινό κόσμο οι σπουδές του είναι φυσικά ενιαίες.Η σύνδεση των σπουδών δεν θα αποτελεί πλέον πρόβλημα.Ο δάσκαλος δεν θα είναι υποχρεωμένος να προσφεύγει σε κάθε είδους τεχνάσματα για να συνυφαίνει λίγη αριθμητική με το μάθημα της ιστορίας.**Συνδέστε το σχολείο με τη ζωή και όλες οι σπουδές θα συνδεθούν αναγκαστικά».** (2)

Παράλληλα με τις θέσεις αυτές όμως, ήδη από τις αρχές του 20ου αι. διατυπώθηκαν και οι αντιρρήσεις από τους θεωρητικούς θιασώτες των επιστημονικο-κεντρικών ΑΠ , που συνοψίζονται στα εξής :

1. Οι επιστημονικοί κλάδοι δεν αποτελούν αυθαίρετα « κατασκευάσματα » , αλλά αντιστοιχούν σε διαφορετικής φύσης τομείς του επιστητού.
2. Κάθε επιστημονικός κλάδος χρησιμοποιεί τα δικά του , διαφορετικά , μεθοδολογικά εργαλεία και παράγει γνώση που αξιοποιεί για διαφορετικούς λόγους.
3. Στη σημερινή τους μορφή οι επιστημονικοί κλάδοι αποδίδουν την πλέον επεξεργασμένη μορφή γνώσης.
4. Στη σχολική τους εκδοχή οι επιστημονικοί κλάδοι δίνουν τη δυνατότητα συστηματικής διδασκαλίας των βασικών εννοιών , δομών και γνώσεων κάθε επιστήμης.
5. Αναπτύσσουν συστηματικά τον ιδιαίτερο τρόπο « σκέπτεσθαι » , « ερευνάν » και « πράττειν » κάθε επιστημονικού κλάδου.(3)

**ΓΙΑΤΙ Η ΔΙΑΘΕΜΑΤΙΚΟΤΗΤΑ ΣΗΜΕΡΑ;**

Σήμερα η ανάγκη ν΄ αλλάξει η παραδοσιακή διδασκαλία και να προτιμηθεί το εποικοδομιστικό και ομαδοσυνεργατικό μοντέλο είναι επιτακτική και γίνεται εμφανής σε κάθε έκφανση του εκπαιδευτικού έργου.Λόγοι που ενισχύουν αυτή την τακτική είναι και οι εξής:

1. Ανάγκη δημιουργίας μαθητών με ισχυρή αυτοαντίληψη , συναισθηματική σταθερότητα, κριτική και διαλεκτική ικανότητα , καθώς και θετική διάθεση για συνεργασία.
2. Δημιουργία συνθηκών για τη διά βίου ανανέωση γνώσεων και δεξιοτήτων.
3. Καλλιέργεια της ικανότητας κάθε ατόμου για κριτική προσέγγιση των νέων τεχνολογιών της πληροφορίας και της επικοινωνίας.
4. Διατήρηση της κοινωνικής συνοχής μέσα από την παροχή ίσων ευκαιριών και την καλλιέργεια κοινών στάσεων και αξιών.
5. Καλλιέργεια της συνείδησης του Ευρωπαίου πολίτη με την ταυτόχρονη διατήρηση της εθνικής μας ταυτότητας και της πολιτισμικής μας αυτογνωσίας και συλλογικότητας.
6. Ανάπτυξη πνεύματος συνεργασίας και συλλογικότητας.

 **ΣΥΝΔΕΣΗ ΜΕ ΤΗ ΛΟΓΟΤΕΧΝΙΑ :**

Εξετάζοντας όλα τα παραπάνω παράλληλα με τους Διδακτικούς Στόχους του μαθήματος της Λογοτεχνίας διαπιστώνουμε :

* Διδακτικός στόχος είναι : **« η αισθητική απόλαυση των κειμένων και η ανάπτυξη των ευρύτερων αναγνωστικών δεξιοτήτων των μαθητών , επειδή η λογοτεχνία συνιστά μια ειδική χρήση της γλώσσας δημιουργική και γι΄αυτό μορφωτική.»**
* Όπως ορίζεται από το Π.Ι. στο Ε.Π.Π.Σ. : **« Με βάση το συγκεκριμένο κάθε φορά κείμενο , σε βαθμό ανάλογο με την τάξη , με κατάλληλες διδακτικές ενέργειες του διδάσκοντος ο μαθητής θα πρέπει να είναι σε θέση μεταξύ άλλων :**
1. **Να** **προβληματίζεται πάνω σε θέματα του ανθρώπου , της κοινωνικής ζωής , του πολιτισμού.**
2. **Να διαμορφώνει και να διατυπώνει προσωπική άποψη.**
3. **Να επικοινωνεί κατά το δυνατόν αποτελεσματικά.**
4. **Να ευαισθητοποιείται και να διαισθάνεται.**
5. **Να φαντάζεται , να υποθέτει , να εικάζει.**
6. **Να συζητά πολιτισμένα.**
7. **Να γνωρίζει τα βασικά χαρακτηριστικά των κυριότερων συγγραφέων.**
8. **Να εμπλουτίζει και να ανακατασκευάζει την εμπειρία του.**
9. **Να εντάσσει έναν συγγραφέα στο ιστορικό του πλαίσιο.**
10. **Να παρατηρεί , να επισημαίνει , να διαπιστώνει.**
11. **Να ενισχύει την προσληπτική του ικανότητα.**
12. **Να σκέπτεται προσωπικά.**

Γίνεται άμεσα κατανοητό πως οι διδακτικοί στόχοι του μαθήματος σχετίζονται κατ΄ εξοχήν με τη Διαθεματικότητα. Για το λόγο αυτό και στα Δ.Ε.Π.Π.Σ. ( Διαθεματικά Ενιαία Πλαίσια Προγραμμάτων Σπουδών ) του Π.Ι. και στα νέα βιβλία του Γυμνασίου δίνεται βαρύτητα και φωτίζεται , εκτός των άλλων , και η σχέση της Λογοτεχνίας με άλλες επιστήμες και εκφάνσεις της καθημερινής ζωής. Το κέντρο βάρους του μαθήματος πλέον μετατίθεται από την αισθητική στην κοινωνική λειτουργία και στην πολιτιστική διάσταση , με την οργάνωση της διδασκαλίας γύρω από τους τρεις άξονες: διαθεματικό , διαπολιτισμικό , διακειμενικό , αναδεικνύεται ο ρόλος του μαθήματος στη Δ.Ε. και ενισχύεται η θέση της Λογοτεχνίας ως μάθημα , αλλά και ως μάθηση διά βίου . (4) Στη διδασκαλία της Λογοτεχνίας καλό είναι να έχουμε υπ΄ όψιν μας την άποψη του Hans – Robert Jauss : « Το λογοτεχνικό έργο δεν είναι ένα αντικείμενο που υφίσταται καθ΄ εαυτό και που προσφέρει σε κάθε εποχή την ίδια πάντα εικόνα στον αναγνώστη του. Δεν είναι ένα μνημείο που μονολογώντας αποκαλύπτει την αχρονική ουσία του. Βασίζεται πολύ περισσότερο , όπως μια παρτιτούρα στους πάντοτε νέους ήχους μιας εκτέλεσης , της ανάγνωσης , η οποία απελευθερώνει το κείμενο από το υλικό βάρος των λέξεων και καθιστά επίκαιρη την ύπαρξή του : « λέξεις που πρέπει , την ίδια στιγμή που του μιλούν , να δημιουργήσουν έναν συνομιλητή ικανό να τις κατανοήσει ». Αυτός ο διαλογικός χαρακτήρας του λογοτεχνικού έργου εξηγεί επίσης για ποιο λόγο η φιλολογική γνώση δεν μπορεί παρά να συνίσταται σε μιαν αδιάλειπτη επαφή με τα κείμενα , ώστε δεν είναι δυνατόν να συρρικνωθεί σε μια γνώση των γεγονότων ». (5)

 **Γ.ΙΩΑΝΝΟΥ : « Να΄ σαι καλά δάσκαλε ! » , Β΄ Γυμνασίου**

Το κείμενο του Γ. Ιωάννου υπάρχει στο σχολικό βιβλίο της Β΄ Γυμνασίου , στην ενότητα « Λαογραφικά » και αποτελεί ένα από τα κείμενα που οι συνάδελφοι επιλέγουν κατά τη διδασκαλία του μαθήματος. Το θέμα είναι ιδιαίτερα οικείο , αφού σχετίζεται με το σχολείο και τις διδακτικές μεθόδους του φιλόλογου.

Κατά την πρώτη ανάγνωση του κειμένου οι μαθητές του Β2 τμήματος του σχολείου μας εστίασαν το σχολιασμό τους στα εξής :

* Ο συγκεκριμένος καθηγητής έκανε χρήση εποπτικών μέσων κατά τη διδασκαλία: *« Μας έφερνε από το σπίτι του βιβλία διάφορα , μας διάβαζε από μέσα. Έφερνε δίσκους , μαγνητόφωνα , σλάιντς. Μόλις τελείωνε το μάθημα του βιβλίου , μας έκαμνε προβολές , για να μας δείξει τόπους , φορεσιές , σπίτια , και έβαζε σιγανά στο μαγνητόφωνο ή στο πικάπ δίσκους με δημοτικά τραγούδια ν΄ ακούμε ».*
* Τα παιδιά θεωρούσαν παράξενη , αρχικά , τη μέθοδό του :

*« Και δεν κάνετε μάθημα ;» , μας ρωτούσαν. «Μάθημα δεν είναι αυτό ;», τους απαντούσαμε. »*

* Τα παιδιά συγκέντρωσαν δημοτικά τραγούδια του τόπου τους , ενώ δύο μαθητές δεν ήξεραν κάποιον που θα μπορούσε να τους πει ένα δημοτικό τραγούδι.

Αυτή η τελευταία διαπίστωση των παιδιών , σε συνδυασμό με τη διαθεματική εργασία , έδωσε την αφορμή για να ξεκινήσουμε κι εμείς τη δική μας συλλογή δημοτικών τραγουδιών.

Κατ΄ αρχάς τα παιδιά ξεκίνησαν , το καθένα ξεχωριστά , να βρίσκουν δημοτικά τραγούδια. Πηγή άντλησης πληροφοριών για τα παιδιά ήταν :

* Τα συγγενικά τους πρόσωπα ( παππούδες , γονείς κ.λ.π. )
* Πολιτιστικοί Σύλλογοι της περιοχής ( Αγιονέρι , Ανθόφυτο )
* Διαδίκτυο

Η όλη διαδικασία άρεσε πολύ στα παιδιά και μάλιστα σχολίαζαν ο καθένας τα τραγούδια των υπολοίπων.

Επόμενο βήμα στη διαδικασία ήταν να συγκεντρώσουμε όλα τα τραγούδια σε ένα τεύχος απλό και λιτό.

Στη συνέχεια τα παιδιά χωρίστηκαν σε τρεις ομάδες και ανέλαβαν την ακόλουθη επεξεργασία των τραγουδιών αντίστοιχα .

* **Θεματολογία των δημοτικών τραγουδιών ( Λαογραφία )**
* **Συσχετισμός των τραγουδιών με την ιστορία του τόπου τους ( Τοπική ιστορία )**
* **Η γλώσσα των τραγουδιών ( Γλώσσα )**

Οι διαπιστώσεις των ομάδων έχουν ιδιαίτερο ενδιαφέρον :

* Τα τραγούδια έχουν ποικίλα και πολλά θέματα , που αφορούν :
* Την καθημερινή ζωή ( Νανουρίσματα )
* Τις σχέσεις των ανθρώπων μεταξύ τους ( κυρίως της αγάπης )
* Τραγούδια για την ξενιτιά
* Κάλαντα και τραγούδια γενικά με αναφορές στη θρησκεία και το Λαϊκό μας εορτολόγιο.
* Τραγούδια με ιστορικό περιεχόμενο , κυρίως που αφορούν την Άλωση της Πόλης και την καταστροφή της Σμύρνης.

* Τα τραγούδια είναι κυρίως Θρακιώτικα , Ποντιακά και Καππαδοκικά :
* Η καταγωγή των περισσοτέρων παιδιών είναι από την Καππαδοκία και τη Θράκη.
* Το Νέο Αγιονέρι είναι κατέξοχήν χωριό προσφύγων από την Καππαδοκία και , μάλιστα , οι περισσότεροι μαθητές αυτού του χωριού μιλούν άπταιστα τα Καππαδοκικά.
* Στην περιοχή ήρθαν και πολλοί πρόσφυγες από τη Θράκη και τον Πόντο.
* Μία μαθήτρια μας έφερε τραγούδια από την Κρήτη και είπε πως η μητέρα της είναι Κρητικιά. Αυτό ξεκίνησε μία συζήτηση για τους λόγους για τους οποίους μετακινούνται οι άνθρωποι και έγινε η σύνδεση με την Ιστορία και τις μετακινήσεις ανθρώπων από τον Α΄ Αποικισμό μέχρι και τα νεότερα χρόνια.

* Σε ό,τι αφορά τη γλώσσα των τραγουδιών τα παιδιά διέκριναν :
* Τη Θρακική και την Ποντιακή διάλεκτο ( έκαεν , πουλόπα , κλαίγνε, η θκιάμ΄)
* Την Καππαδοκική διάλεκτο ( ντάκιλ , νταρά )
* Τούρκικες λέξεις (γιαβρούμ , αμάν )
* Την Κρητική διάλεκτο ( έβανεν , ούλοι )
* Λέξεις που παρέμειναν ίδιες στη Νεοελληνική μας γλώσσα (πουλιά , καλάμι αλέτρι ) και αφορούν όλες τις εκφάνσεις της ζωής του ανθρώπου.

Οι διαπιστώσεις των παιδιών είναι σημαντικές και καταδεικνύουν πως ένα λογοτεχνικό κείμενο μπορεί να συγκινήσει τα παιδιά , να δώσει κίνητρο στη δημιουργικότητα και την ερευνητικότητά τους.Τέσσερις διδακτικές ώρες απαιτήθηκαν για τη διαδικασία , σίγουρα όμως τα οφέλη που προέκυψαν για τα παιδιά και για μένα , ως εκπαιδευτικό , είναι πολύ μεγαλύτερης διάρκειας.

Κλείνοντας την εισήγησή μου θα ήθελα να σας θυμίσω τα λόγια του Bruner : « **Η γνώση είναι διαδικασία , δεν είναι προϊόν »** (6) και σ΄ αυτή τη διαδικασία ο μαθητής είναι δρων υποκείμενο. Η μάθηση είναι μια πορεία αποκαλυπτική , αλλά δεν συντελείται κατά μόνας : προκύπτει με ενίσχυση , αλληλοβοήθεια και συνεργασία , είναι παράγωγο της συμμετοχής σε μια συλλογικότητα , μια κοινωνία , έναν πολιτισμό. (7)

 Και η διαθεματικότητα μπορεί να μας βοηθήσει και εμάς στο διδακτικό και παιδαγωγικό μας έργο , αλλά και τους μαθητές μας να κατακτήσουν τη γνώση.

Σας ευχαριστώ για την προσοχή σας.

 Σοφία Μεσίγκου

 Φιλόλογος

 Γυμνάσιο και Λ.Τ. Ν.Αγιονερίου

 **ΣΗΜΕΙΩΣΕΙΣ - ΠΑΡΑΠΟΜΠΕΣ :**

* **(1) Kliebard ,** 1995 , p.p. 14 – 17
* **(2) Dewey , J. ,** The Schοol and Society and The Child and the Curriculum , The University of Chicago Press , Chicago , p. 91
* **(3) Ματσαγγούρας , Ηλ. ,** Η διαθεματικότητα στα αναλυτικά προγράμματα : Θεωρία και πράξη , σ.σ. 55 – 56
* **(4) Στέφος , Αναστ. ,** Εισαγωγική ομιλία Προέδρου Π.Ε.Φ. , Σεμινάριο 37 Π.Ε.Φ. , Η θέση της Λογοτεχνίας στη Δευτεροβάθμια Εκπαίδευση , Αθήνα , Νοέμβριος 2010 , εκδ. Ελληνοεκδοτική , σελ.15
* **(5) Στο : Αντώνης Κάλφας ,** Ο Μαθητής ως Αναγνώστης , εκδ. Το Τραμ, Θεσσαλονίκη , 1998 , σελ. 12
* **(6) Bruner , J. ,** The Process of Education : Towards a theory of instruction , p. 72
* **(7) Βέικου , Χριστ. ,** Τι διδάσκουμε στο « μάθημα » της Λογοτεχνίας ; Ένα συνεχώς επίκαιρο και αναπάντητο ερώτημα , Σεμινάριο 37 Π.Ε.Φ. , ό.π. , σελ.36

